উত্তরবঙ্গে কমলা সতর্কতা, সক্রিয় ঘূর্ণাবর্ত! দক্ষিণবঙ্গে আবহাওয়ার কী খবর?

ওয়েব ডেস্ক: চলতি সপ্তাহে দু-একদিন বৃষ্টি (Rain) হলেও আজ সকাল থেকেই রোদ ঝলমলে শহর কলকাতার (Kolkata Weather) আকাশ। রোদের তেজ তেমন না থাকলেও ভ্যাপসা গরম অব্যাহত। সপ্তাহের শেষেই মহালয়া। তার ঠিক এক সপ্তাহ পর পুজো। বৃষ্টি কি বিদায় নিল বঙ্গ থেকে? না রোদ বৃষ্টির খেলা চললেও বৃষ্টি এখনই পিছু ছাড়ছে না। সপ্তাহান্তেও বৃষ্টিতে ভিজবে কলকাতা ও দক্ষিণবঙ্গের (South Bengal) একাধিক জেলা। বৃষ্টি চলবে উত্তরবঙ্গেও (North Bengal)।

আলিপুর আবহাওয়া দফতর বলছে, এখন একটি ঘূর্ণাবর্ত সক্রিয় থাকায় আরও কয়েকদিন বৃষ্টিতে ভিজবে কলকাতা ও দক্ষিণবঙ্গের একাধিক জেলা (Kolkata and South Bengal Districts)। আসলে পূর্ব উত্তরপ্রদেশ এবং সংলগ্ন বিহারের উপর একটি ঘূর্ণাবর্ত রয়েছে। যেটির উচ্চতা সমুদ্রপৃষ্ঠ থেকে ৩.১ কিলোমিটার। যার ফলে এখন বঙ্গোপসাগর থেকে প্রচুর পরিমাণে জলীয় বাষ্প স্থলভাগে ঢুকছে। তাই ভ্যাপসা গরমে নাজেহাল হতে হচ্ছে। তবে অস্বস্তি খানিক কমবে। কারণ দক্ষিণবঙ্গের পাশাপাশি উত্তরবঙ্গেও বৃষ্টি জারি থাকবে। আবার দুর্ভোগও পোহাতে হতে পারে কারণ উত্তরবঙ্গের কোথাও কোথাও ভারী থেকে অতি ভারী বৃষ্টির সম্ভাবনা রয়েছে। তবে দক্ষিণবঙ্গে বৃষ্টির মাত্রা থাকবে হালকা থেকে মাঝারি।

নজরে দক্ষিণবঙ্গ: আলিপুর আবহাওয়া দফতরের পূর্বাভাস অনুযায়ী বৃহস্পতিবার কলকাতা ও দক্ষিণবঙ্গের সব জেলাই হালকা থেকে মাঝারি বৃষ্টিতে ভিজবে। বৃষ্টির দোসর হবে বজ্রবিদ্যুৎ। আবার ৩০ থেকে ৪০ কিলোমিটার গতিবেগে দমকা ঝোড়ো হাওয়া বইতে পারে। অন্যদিকে, আগামীকাল দক্ষিণ বঙ্গের ৮ জেলায় বজ্রবিদ্যুৎ-সহ বৃষ্টির সম্ভাবনা রয়েছে। এই জেলাগুলিতে বৃষ্টি অন্যান্য জেলার থেকে বেশি হবে। তালিকায় রয়েছে
উত্তর ও দক্ষিণ ২৪ পরগনা, পূর্ব ও পশ্চিম মেদিনীপুর, বীরভূম, মুর্শিদাবাদ, নদিয়া ও বাঁকুড়া জেলাতে। অন্যান্য জেলাতেও হালকা থেকে মাঝারি বৃষ্টিপাত জারি থাকবে। তবে সপ্তাহান্তে শনিবার খানিক বৃষ্টি কমবে। শনি থেকে ঝড় বৃষ্টির দাপট কমবে। হালকা ঝিরিঝিরি বৃষ্টি হতে পারে। তবে জলীয় বাষ্প অস্বস্তি বাড়াবে।

আরও পড়ুন: পুজোয় যত খুশি যাতায়াত করুন! বিশেষ কার্ড দেবে কলকাতা মেট্রো

নজরে উত্তরবঙ্গ:
দক্ষিণে ভারী বৃষ্টির দাপট কমলেও উত্তরে চোখ রাঙাচ্ছে ভারী বৃষ্টি। এমনটাই জানিয়েছেন আলিপুর আবহাওয়া দফতর। বেশ কয়েকদিন উত্তরবঙ্গ ভারী বৃষ্টিতে ভিজবে। ভারী বৃষ্টির তালিকায় রয়েছে উত্তরের উপরের পাঁচ জেলা যেমন দার্জিলিং, কালিম্পং, জলপাইগুড়ি, আলিপুরদুয়ার এবং কোচবিহার। আবার উত্তরের উপরের অন্যতম জেলা আলিপুরদুয়ারে অতি ভারী বৃষ্টির কমলা সতর্কতা জারি করা হয়েছে। পাশাপাশি উত্তরের উপরের ৫ জেলাতেই বিক্ষিপ্তভাবে ভারী বৃষ্টির কমলা সতর্কতা জারি করা হয়েছে। আবার উত্তর দিনাজপুরে
ভারী বৃষ্টির হলুদ সতর্কতা জারি হয়েছে। সঙ্গে ৩০ থেকে ৪০ কিলোমিটার গতিবেগে দমকা ঝোড়ো হাওয়া বইতে পারে। উত্তরের উপরের পাঁচ জেলায় ভারী বৃষ্টি চোখ রাঙালেও অন্যান্য জেলাতেও হালকা থেকে মাঝারি বৃষ্টি চলবে। আগামীকালও ভারী বৃষ্টি থেকে রেহাই পাবে না জলপাইগুড়ি ও আলিপুরদুয়ার। দুই জেলাতেই হলুদ সতর্কতা জারি করেছে হাওয়া অফিস।

দেখুন অন্য খবর

The post উত্তরবঙ্গে কমলা সতর্কতা, সক্রিয় ঘূর্ণাবর্ত! দক্ষিণবঙ্গে আবহাওয়ার কী খবর? first appeared on KolkataTV.